Sokkerspeler se vermeende ‘kapers’ vasgetrekVincent Pule (Foto: Twitter) Twee verdagtes is vasgetrek nadat hulle glo ’n sokkerspeler van die Orlando Pirates-sokkerklub se voertuig gekaap het. Volgens Xolani Fihla, woordvoerder van die Johannesburgse metropolisie (JMPD), is die sokkerspeler, Vincent Pule, se voertuig op 31 Julie in die suide van Johannesburg gekaap. “Die metropolisie, in samewerking met die polisie en ’n motoropsporingsmaatskappy, het onverpoos gewerk om Pule se swart BMW 1 op te spoor,” sê Fihla. Die ondersoekspan het Vrydag ’n deurbraak gemaak toe inligting hulle na ’n huis in Riverlea, Johannesburg, gelei het. Pule se motor, skerp AK47-ammunisie, een opsporingstoestel en vier nommerplate is daar gevind. Die motor se nommerplate en lisensieskyf was met vervalste weergawes omgeruil. “Beamptes het die voertuig geverifieer met behulp van sy Vin- en enjinnommer en dit is positief as Pule se gekaapte motor geïdentifiseer.” Twee mans, tussen 32 en 40 jaar oud, is ná die polisie se deurbraak in hegtenis geneem. Hulle word tans in die Langlaagte-polisiestasie in Johannesburg aangehou. “Die verdagtes word met verskeie kapings in Johannesburg verbind.” Die mans sal eersdaags in die hof verskyn op aanklag van die besit van ’n gekaapte motor en ongelisensieerde ammunisie.